CELEX: 52013PC0516
Language: et
Date: 2013-07-11
Title: Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EÜ) nr 1013/2006 jäätmesaadetiste kohta

|
			
		
		
		52013PC0516
		
			Ettepanek: EUROOPA PARLAMENDI JA NÕUKOGU MÄÄRUS, millega muudetakse määrust (EÜ) nr 1013/2006 jäätmesaadetiste kohta /* COM/2013/0516 final - 2013/0239 (COD) */
			
				
		
		
			
			   	SELETUSKIRI
1.           ETTEPANEKU TAUST
Jäätmesaadetiste määrusega (EÜ)
nr 1013/2006[1]
on kehtestatud nõuded jäätmesaadetiste kohta nii ELis kui ka ELi ja kolmandate
riikide vahel, et kaitsta keskkonda. Jäätmesaadetiste määrusega on ohtlike
jäätmete suhtes kehtestatud rangemad eeskirjad kui tavajäätmete suhtes. 
Igasugune ohtlike jäätmete väljavedu mujale
kui OECD riikidesse ja kõrvaldamiseks määratud jäätmete väljavedu mujale kui
ELi/EFTA liikmesriikidesse on keelatud (jäätmesaadetiste määruse artiklid 34 ja
36). Kõnealuse määruse kohase ohtlike jäätmete OECDst väljapoole vedamise
keeluga rakendatakse ÜRO Baseli konventsiooni 1995. aasta väljaveokeeldu.
Tavajäätmeid võib väljapoole OECD-d vedada taaskasutuseks tingimusel, et
jäätmeid käideldakse keskkonnaohutul viisil, st viisil, mis on laias laastus
samaväärne ELis kohaldatavates eeskirjades sätestatuga[2]. 
ELis on kõigil taaskasutamiseks ettenähtud
jäätmesaadetistel õigus vabalt liikuda[3].
Tavajäätmete korral ei kohaldata selliste saadetiste suhtes mingit eelnevat
teatamist ja need peavad vastama ainult teabe üldnõuetele (jäätmesaadetiste
määruse jaotised II–IV). Taaskasutamiseks ja kõrvaldamiseks määratud ohtlike
jäätmete saadetiste kohta on vaja eelnevat kirjalikku teadet ja nõusolekut. Mis
puudutab taaskasutamiseks määratud jäätmesaadetisi, siis võivad pädevad
asutused esitada saadetiste suhtes vastuväiteid ainult jäätmesaadetiste määruse
artiklis 12 sätestatud keskkonnaalastel põhjustel. 
Erikohustused on kehtestatud selliste
jäätmesaadetiste tagasivõtmiskohustuse kohta, mis on ebaseaduslikud või mida ei
ole võimalik kavandatu kohaselt lähetada (jäätmesaadetiste määruse artiklid
22–25). 
Jäätmesaadetiste määruse artikkel 50 sisaldab
täitmise üldsätet, mille kohaselt sätestavad liikmesriigid käitluskohtade ja
ettevõtjate kontrollimise kooskõlas direktiiviga 2008/98/EÜ (jäätmete
raamdirektiiv) ning liikmesriigid võivad kontrollida teedel, sadamates jm
toimuvat vedu või ka hilisemat etappi, kui jäätmed on juba taaskasutus- või
kõrvaldamiskohta jõudnud. Muus on kontrollimine jäetud liikmesriigi otsustada.
Määruses ei ole erisätteid selle kohta, kuidas kontrollida. Selles on
sätestatud vaid järgmine: „Jäätmesaadetiste kontroll sisaldab tutvumist
dokumentidega, identifitseerimist ja vajaduse korral jäätmete ülevaatust.
Kuna jäätmesaadetiste määruses määratletakse
kontrollinõuet üldiselt, erineb olukord liikmesriigiti väga palju. Mõni
liikmesriik on välja töötanud põhjaliku ja hästitoimiva kontrollisüsteemi,
millega kontrollitakse jäätmesaadetisi sadamates või jäätmetootjate ja
-kogujate juures. Osal liikmesriikidel on aga jõustamisega märkimisväärseid
probleeme ning jäätmevoogude juhtimiseks ja kontrollimiseks puuduvad piisavad
struktuurid ja vahendid. Selle tulemusel toimub nn sadamavahetus, st
ebaseaduslike jäätmete eksportijad valivad oma jäätmete väljaveoks kõige
väiksema kontrolliga liikmesriigid. Kui ühes liikmesriigis nõudeid
karmistatakse, viivad ebaseaduslikud eksportijad oma jäätmed teise
liikmesriiki. Seega saab ebaseaduslikke jäätmesaadetisi tõhusalt tõkestada vaid
siis, kui kontroll on kõigis liikmesriikides piisav.
Kõige problemaatilisemad ebaseaduslikud
jäätmesaadetised on need, mille puhul on tegemist ohtlike jäätmetega ja
jäätmetega, mis on ebaseaduslikult saadetud kaadamiseks või nõuetele
mittevastavaks käitlemiseks . Jäätmete kaadamisel või nõuetele mittevastaval
käitlemisel on sageli rasked tagajärjed keskkonnale ja
kõrvaldamis-/töötlemisala ümbruses elavate inimeste tervisele. Kasutuselt
kõrvaldatud jäätmete lekked kahjustavad ka pinnast ja vett ning tekitavad
õhusaastet nt raskemetallide ja püsivate orgaaniliste saasteainete heite kaudu.
Kui sihtriigi ringlussevõtustandardid ja -võimsus ei ole piisavad,
eksporditakse võimalikud keskkonna- ja terviseohud maailma teistesse
piirkondadesse. See aitab kaasa ka
globaalsele soojenemisele ja osoonikihi kahanemisele. 
Käesoleva õigusakti ettepanekuga toetatakse ja
juhitakse liikmesriikide kontrolle, et avastada eespool kirjeldatud
problemaatilisi ning kõrge riskiga jäätmevoogusid. Liikmesriigid viivad läbi
riskianalüüse, mis hõlmavad teatavaid jäätmevoogusid ja ebaseaduslike
jäätmesaadetiste allikaid ning võtavad arvesse luureandmeid, nt
politseijuurdlusi ja kriminaalse tegevuse analüüse. Igal aastal valitakse
kontrolli prioriteedid, mis põhinevad riskihinnangutel ja avaldatakse
iga-aastastes kontrollikavades. Kavad tehakse avalikkusele kättesaadavaks.
Inspektorid võtavad kontrollikavasid arvesse ja nõuavad ettepaneku vastavate
sätete kohaselt tõendeid jäätmevedajatelt, keda kahtlustatakse ebaseaduslikus
jäätmete väljaveos. 
Ebaseaduslik jäätmevedu on tõsine ja sageli
esinev probleem.. Jäätmesaadetiste määrusega ettenähtud ohtlike jäätmete ja
kõrvaldamiseks määratud jäätmete ekspordi keelust hiilitakse sageli kõrvale.
Väljaveetavaid ohtlikke jäätmeid märgistatakse tihti kasutatud kaubana ja
kõrvaldamiseks määratud jäätmeid taaskasutamisele kuuluvate jäätmetena. Seda
kinnitab ühiskontroll, mille tegi keskkonnaõiguse rakendamise ja jõustamise
Euroopa Liidu võrgustiku riikidevaheliste jäätmesaadetiste klaster (IMPEL-tfs) ja
mida toetas komisjon. Kontrolliga sai selgeks, et ebaseaduslike
jäätmesaadetiste tõttu on jäätmesaadetiste määruse nõuete rikkumise määr väga
kõrge. Selle ühiskontrolli raames kontrollisid 22 liikmesriiki vahemikus
oktoober 2008 kuni november 2010 vedusid teedel ja sadamates (enam kui 20 000
veokontrolli ja enam kui sada ettevõttekontrolli)[4] ning esitasid selle kohta
aruanded. Võttes arvesse selles ajavahemikus kontrollitud jäätmesaadetiste
koguarvu ELis ja sellest välja (3 454) ning rikkumiste arvu (863), võib nõuete
rikkumise kogumääraks hinnata 25 %.
Ühes 2011. aasta uuringus hinnati
ebaseaduslike saadetiste osakaalu ELi-siseste ja EList välja veetavate
jäätmesaadetiste kogumahust[5].
Uuringu tulemustest selgus, et kui ainult üks protsent jäätmesaadetiste
kogumahust oleks ebaseaduslik, oleks ebaseaduslike jäätmesaadetiste üldkogus
2,8 miljonit tonni aastat.
EList väljaveetavad ebaseaduslikud
jäätmesaadetised pärinevad sageli kontrollimata kogumis-, ladustamis- ja
sorteerimiskohtadest, kust ebaseaduslikud käitajad jäätmed ebaseaduslikult
arengumaadesse ekspordivad. Europoli 2011. aasta uuringu[6] tulemusena selgus, et sageli
kasutatakse vaheladustamiskohti jäätmete tegeliku sihtkoha varjamiseks ja
selleks, et takistada õiguskaitseorganite tegevust nende ettevõtete
tuvastamisel, kust jäätmed pärinevad.
ELi loodeosas asuvatel sadamatel (Antwerpen,
Hamburg, Le Havre ja Rotterdam) on oluline osa jäätmete (elektroonikajäätmed,
romusõidukid, plastikud, paber ja mitmesugused ohtlikud jäätmed) väljaveos
Aafrikasse ja Aasiasse. Kuna neist mitme kaudu veetakse EList välja suur hulk
jäätmeid (nii seaduslikult kui ka ebaseaduslikult), kontrollitakse nende
sadamate tegevust ka sagedamini ja tõenäoliselt seepärast avastatakse seal
ebaseaduslikke jäätmesaadetisi rohkem.
Jäätmesaadetiste nõuete tõhus täitmine ja
kontroll ei aitaks mitte ainult vältida ebaseaduslikest jäätmesaadetistest
tulenevaid tõsiseid keskkonna- ja terviseohte, vaid sellega hoitaks kokku ka
märkimisväärseid kulusid ning liikmesriigid ja ettevõtjad saaksid sellest
otsest majanduslikku kasu. Paremast nõuete täitmisest tulenev majanduslik kasu
ilmneb selles, et ära jäävad puhastamise ja ümberpaigutamisega seotud kulud.
Näiteks selgus hiljutisest uuringust, et kui Rotterdami sadamas täideti nõudeid
karmimalt, siis ringlussevõetud jäätmete kvaliteet paranes ja kogus suurenes,
kuna jäätmed suunati seaduslike kanalite kaudu parema käitlemistehnikaga
käitluskohtadesse. Tugevdatud kontrolli juurutamisega Rotterdami sadamas loodi
ka 22 uut töökohta tollis, kontrollivaldkonnas ja jäätmekäitlusjaamades[7]. 
Nõukogu 3. juuni 2010. aasta järeldustes
kutsuti komisjoni muu hulgas üles kaaluma ELi jäätmesaadetiste määruse kohase
kontrolli ja pistelise kontrollimise nõuete karmistamist. Sellest tulenevalt on
komisjon hinnanud teemat üksikasjalikumalt ja kooskõlas oma mõjuhinnangute
juhistega koostanud mõju eelhindamise.
2.           HUVITATUD ISIKUTEGA
KONSULTEERIMISE JA MÕJU HINDAMISE TULEMUSED
Komisjon algatas 25. jaanuaril 2011 oma
EUROPA-veebisaidil veebipõhise sidusrühmade konsultatsiooni kooskõlas
konsultatsioonide miinimumnõuetega. Konsultatsioon oli kõigile sidusrühmadele
avatud üksteist nädalat ja kättesaadav ühtse juurdepääsupunkti kaudu internetis[8]. Konsulteerimise
käigus saadi 65 seisukohta kaheksateistkümnelt liikmesriigi ametiasutuselt,
ühelt Euroopa Majanduspiirkonna ametiasutuselt, kahekümne viielt tööstusharu
organisatsioonilt, viielt eraettevõtjalt, kahelt avalikult organisatsioonilt,
kolmelt vabaühenduselt ja üheteistkümnelt eraisikult[9]. Sidusrühmad avaldasid
jäätmesaadetiste kontrolli käsitlevatele ELi õigusnormidele laialdast toetust
(90 % vastanutest). 
2012. aasta avaliku arutelu käigus VKEsid
koormavate õigusaktide üle väljendati muret, et jäätmesaadetiste määrus ei ole
liikmesriikide rakendamis- ja tõlgendamiserinevuste tõttu viinud jäätmete
kasutamise ja ringlussevõtu ühtse turu rajamiseni ning et jäätmesaadetiste
määruse ühtseks rakendamiseks tuleb rohkem pingutada, keskendudes rohkem
ohtlikele jäätmetele ja vähem probleeme mittetekitavatele jäätmetele. Teiseks
väljendati muret selle üle, et liikmesriikidevahelise jäätmeveo korda tuleks
täiendavalt lihtsustada, jättes jäätmekäitluskohtade kontrollimise ja hindamise
saadetisi vastuvõtva liikmesriigi hooleks.
Käesoleva jäätmesaadetiste kontrolli käsitleva
õigusakti ettepaneku eesmärk on aidata tagada jäätmesaadetiste määruse ühtsem
rakendamine, kehtestades kogu ELis kehtivad kontrolli miinimumnõuded, mille
keskmes on problemaatilised jäätmevood[10].
Jäätmesaadetiste määrusega on juba ette nähtud kõrvaldamiseks määratud jäätmete
veo korraga võrreldes lihtsustatum taaskasutamiseks määratud jäätmete veo kord.
Ühtlustatud kontrollimenetluste puudumine pärsib siseturu nõuetekohast
toimimist jäätmesaadetiste osas. Siseturu nõuetekohane toimimine eeldab, et
jäätmesaadetiste kontroll viiakse läbi tõhusalt kogu Euroopa Liidus. Praegune
ebavõrdne olukord, mis tuleneb nõuete erinevast täitmisest, loob
seaduskuulekatele ettevõtjatele majanduslikult ebasoodsad tingimused. Ebaseaduslike
jäätmesaadetiste suur osakaal kahjustab seaduslikku jäätmekäitlust ja jäätmete
kõrvaldamist. Kui jäätmesaadetiste määrust kohaldataks nõuetekohaselt kogu
ELis, tugevdaks see ettevõtjate hulgas usaldust ja kindlustunnet
jäätmeveosüsteemi vastu. Taaskasutus- ja jäätmekäitlussektori ettevõtjad
leiaksid stiimuleid investeeringuteks ja uute töökohtade loomiseks. 
Jäätmekäitluskohtade kontrollimine on
selle liikmesriigi ametiasutuste ülesanne, kus need asuvad. Lähtekoha pädev
asutus peab siiski suutma hinnata, kuidas saadetisi vastuvõtva
liikmesriigi jäätmekäitluskohas käideldakse. Näiteks võib lähtekoha asutus,
olles uurinud, mis laadi jäätmetega on tegemist, otsustada, et neid ei saa
saadetisi vastuvõtva liikmesriigi jäätmekäitluskohas jäätmesaadetiste määruse
artiklite 11–12 kohaselt käidelda. Selline hindamine tuleb teha enne
seda, kui saadetis lähteriigist lahkub, muul viisil ei ole ebaseaduslikke
jäätmesaadetisi võimalik tõkestada. Kui jäätmesaadetis on ebaseaduslik, võib
juhtuda, et lähteriik peab muu hulgas tasuma ka jäätmete tagasivõtmise arve.
Seepärast ei või jäätmekäitluskohtade hindamist jätta ainult
jäätmesaadetisi vastuvõtva liikmesriigi asutuste ülesandeks. 
Käesoleva õigusakti ettepaneku mõju
eelhindamises uuris komisjon mitut võimalust jäätmesaadetiste määruse kontrolli
ja täitmise tugevdamiseks. Keskkonnaõiguse rakendamise ja jõustamise Euroopa
Liidu võrgustiku riikidevaheliste jäätmesaadetiste klaster (IMPEL-tfs),
liikmesriikide ametiasutused ja mitu sidusrühma olid hinnangu toetamiseks
korraldatud uuringute ettevalmistamisega tihedalt seotud.
Hinnangust selgus, et kõige tõhusam lahendus
ebaseaduslike jäätmesaadetistega seotud probleemidele on kombinatsioon ELi
õigusnõuetest ja juhistest. Sellel lahendusel oleks ka kõige väiksem kogukulu
ning kõige positiivsem majanduslik, sotsiaalne ja keskkonnamõju. Lahendus tooks
kaasa puhastamise ja ümberpaigutamisega seotud kulude ning jäätmete transiidiga
seotud liikmesriikide puhul ka kaudsete kulude märkimisväärse kokkuhoiu. Lisaks
saaks tööstusharu kasu õigusaktide ühtlustamisest. Suuremate jäätmekoguste suunamine
seaduslike kanalite kaudu tooks kaasa optimeeritud protsessid, paremad
sorteerimismeetodid ja jäätmete parema kvaliteedi. Kontrolli tugevdamise
seaduslik nõue aitaks luua ka uusi töökohti ja vältida töökohtade viimist EList
välja.
Mõju hindamise käigus on hinnatud ka kulusid
liikmesriikidele, kus puuduvad piisavad kontrollisüsteemid (nt personali
palkamise ning taristu ja kontrollide ajakohastamise kulud). Need kulud oleksid
kogu ELi kohta ligi 4 miljonit eurot aastas, kuid majanduslik ja sotsiaalne kasu
ületaks neid kulusid ja/või neid saaks rahastada kogutud trahvide arvelt.
Mõjuhinnangu kohaselt tasuksid nõutud lisakontrollid end ära juhul, kui vähem
kui 1 % kogu aasta kontrollide tulemusel tehtaks keskmise suurusega trahv.
Mõjuhinnangus leiti, et kontrolli kavandamine
on ettepandud õiguslikest meetmetest kõige olulisem. Tähtsuselt teine meede
probleemi lahendamiseks oleks anda liikmesriikide pädevatele asutustele
võimalus nõuda jäätmevedajatelt, keda kahtlustatakse ebaseaduslikus jäätmete
väljaveos, tõendeid, mis võimaldavad kontrollida saadetiste seaduslikkust;
sellele järgnevad jäätmetekkele eelnevate protsesside kontrollimine ja
ametiasutuste koolitamine.
3.           ETTEPANEKU ÕIGUSLIK KÜLG
Käesoleva
ettepaneku artikli 1 lõike 3 punktiga b muudetakse jäätmesaadetiste määruse
artiklit 50, kehtestades jäätmesaadetiste kontrolli kavandamise nõuded. 
Artikli
1 lõike 3 punktiga c lisatakse artiklisse 50 liikmesriikide pädevate asutuste
jaoks võimalus nõuda jäätmevedajatelt, keda kahtlustatakse ebaseaduslikus jäätmete
väljaveos, tõendeid, mis võimaldavad kontrollida saadetiste seaduslikkust.
Sellised tõendid võivad olla seotud sellega, kas kõnealust ainet või objekti
saab käsitada jäätmetena või mitte, kas saadetis on määratud taaskasutamiseks
või kõrvaldamiseks, milline on konkreetse jäätmekäitlusmeetodi olemus ja
milliseid nõudeid kohaldatakse sihtriigi käitlemiskohas. Eesmärk on hinnata
jäätmesaadetiste määruse artikli 49 järgimist. 
Artikli
1 lõigetega 2 ja 4 viiakse jäätmesaadetiste määrus vastavusse Euroopa Liidu
toimimise lepingu artikliga 290 kooskõlas komisjoni võetud kohustusega vaadata
läbi regulatiivmenetlusega seotud sätted igas dokumendis, mida ta kavatseb
muuta.
Käesoleva
ettepaneku artiklis 2 sätestatakse, et määrus jõustub kahekümnendal päeval
pärast selle avaldamist Euroopa Liidu Teatajas ja seda kohaldatakse
alates [1. jaanuarist xxxx või 1. juulist xxxx, olenevalt sellest, kumb on
varasem, eeldusel et kõnealune kuupäev on vähemalt kuus kuud käesoleva määruse
jõustumise kuupäevast hilisem].
4.           MÕJU EELARVELE
Puudub.
5.           MUU TEAVE
Ei kohaldata.
2013/0239 (COD)
Ettepanek:
EUROOPA PARLAMENDI JA NÕUKOGU MÄÄRUS,
millega muudetakse määrust (EÜ)
nr 1013/2006 jäätmesaadetiste kohta
EUROOPA PARLAMENT JA EUROOPA LIIDU
NÕUKOGU,
võttes arvesse Euroopa Liidu toimimise
lepingut, eriti selle artikli 192 lõiget 1,
võttes arvesse Euroopa Komisjoni ettepanekut,
olles edastanud seadusandliku akti eelnõu
liikmesriikide parlamentidele,
võttes arvesse Euroopa Majandus- ja
Sotsiaalkomitee arvamust[11],
võttes arvesse Regioonide Komitee arvamust[12],
toimides seadusandliku tavamenetluse kohaselt
ning arvestades järgmist:
(1)       Euroopa Parlamendi ja nõukogu
14. juuni 2006. aasta määrusega (EÜ) nr 1013/2006 (jäätmesaadetiste kohta)[13] on kehtestatud nõuded
jäätmesaadetiste kohta nii ELis kui ka ELi ja kolmanda riigi vahel, et kaitsta
keskkonda. Siiski on liikmesriikide pädevad asutused nõuete täitmise jälgimisel
ja kontrollimisel tuvastanud puudusi, mille põhjus on muu hulgas see, et
määruses puuduvad nendes küsimustes selged sätted.
(2)       Selleks et jäätmesaadetisi
kontrollida ja luua ebaseaduslike saadetiste tõhusaks vältimiseks vajalikku
suutlikkust, on jäätmesaadetiste kontrolli vaja hoolikalt kavandada. Määruse
(EÜ) nr 1013/2006 artikli 50 kohaseid nõuete täitmise jälgimise ja kontrolli
sätteid tuleks tugevdada, et tagada kontrolli korrapärane ja järjepidev
kavandamine. Kavandamine peaks hõlmama mitut põhielementi, sh riskihindamine,
strateegiad, eesmärgid, prioriteedid, kavandatud kontrollide arv ja liigid,
ülesannete määramine, ametiasutuste vahelise koostöö vahendid ning
kontrollijate koolitamine.
(3)       Üle kogu liidu kehtivad
erinevad eeskirjad, mille alusel liikmesriikide pädevatel asutustel on võimalik
jäätmevedajatelt nõuda tõendeid, mis võimaldavad kontrollida saadetiste
seaduslikkust. Sellised tõendid võivad hõlmata küsimust, kas aine või objekt on
„jäätmed” määruse (EÜ) nr 1013/2006 tähenduses või kas jäätmed saadetakse
määruse artikli 49 kohaselt keskkonnasõbralikesse käitluskohtadesse. Artiklis
50 tuleks seepärast sätestada, et liikmesriikide pädevatel asutustel on
võimalus nõuda jäätmevedajatelt, keda kahtlustatakse ebaseaduslikus jäätmete
väljaveos, tõendeid, mis võimaldavad kontrollida saadetiste seaduslikkust. 
(4)       Ebaseaduslikud
jäätmesaadetised pärinevad sageli kontrollimata kogumis-, ladustamis- ja
sorteerimiskohtadest. Seepärast tuleks selliste kohtade jaoks kehtestada
kontrollinõuded.
(5)       Lissaboni lepingu jõustumise
tõttu tuleks komisjonile määrusega (EÜ) nr 1013/2006 antud volitused viia
vastavusse aluslepingu artikliga 290.
(6)       Komisjonile tuleks
aluslepingu artikli 290 kohaselt anda õigus võtta vastu õigusakte, et võtta
vastu tehnilised ja organisatsioonilised nõuded elektroonilise andmevahetuse
praktiliseks rakendamiseks. Kindlasti peaks komisjon korraldama ettevalmistava
töö käigus asjakohased konsultatsioonid, sh ekspertide tasemel.
(7)       Delegeeritud õigusaktide
ettevalmistamisel ja koostamisel peaks komisjon tagama asjaomaste dokumentide
sama- ja õigeaegse ning asjakohase edastamise Euroopa Parlamendile ja
nõukogule.
(8)       Komisjon võib vastu võtta
suunised määruse artikli 12 lõike 1 punkti g kohaldamiseks ning määruse artikli
15 kohaldamiseks, suunised pädevate asutuste vaheliseks ebaseaduslikke
saadetisi käsitlevaks koostööks, lisasuunised keelte kasutamise kohta ning II
jaotise menetlusnõuete täiendava selgituse nende kohaldamise kohta ühendusest,
ühendusse ja läbi ühenduse toimuva jäätmete ekspordi, impordi ja transiidi
suhtes.
(9)       Seepärast tuleks määrust (EÜ)
nr 1013/2006 vastavalt muuta.
(10)     Selleks et liikmesriikidele ja
ettevõtjatel oleks piisavalt aega määruse artikli 50 kohaselt nõutavate
meetmete kohaldamiseks ette valmistuda, tuleks käesolevat määrust kohaldada
alates 1. jaanuarist [xxxx] või 1. juulist [xxxx], olenevalt
sellest, kumb on varasem, eeldusel et kõnealune kuupäev on vähemalt kuus kuud
käesoleva määruse jõustumise kuupäevast hilisem,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1013/2006 muudetakse
järgmiselt.
1) Artiklisse 2 lisatakse punkt 36:
„36.   „korduskasutamine” – mis tahes
toiming, millega tooteid või komponente, mis ei ole jäätmed, kasutatakse uuesti
sel otstarbel, milleks nad on loodud.”
2) Artiklisse 26 lisatakse lõige 5:
„5.     Komisjonil on õigus võtta kooskõlas
artikliga 59 vastu delegeeritud õigusakte, mis käsitlevad tehnilisi ja
organisatsioonilisi nõudeid elektroonilise andmevahetuse praktiliseks
rakendamiseks dokumentide esitamisel ja teavitamisel.”
3) Artiklit 50 muudetakse järgmiselt:
a) lõige 2 asendatakse järgnevaga:
„2.     Liikmesriigid sätestavad käesoleva
määrusega ettenähtud meetmete rakendamise tagamiseks lisaks muule ka
käitluskohtade ja ettevõtjate kontrollimise kooskõlas Euroopa Parlamendi ja
nõukogu 19. novembri 2008. aasta direktiivi 2008/98/EÜ (mis käsitleb
jäätmeid)[14]
artikliga 34 ning jäätmesaadetiste või nende taaskasutamise või kõrvaldamise
pistelise kontrollimise.”;
b) lisatakse lõige 2a:
„2a.   Liikmesriigid tagavad, et nende pädevad
asutused kehtestavad kontrollikavad, mille eesmärk on kontrollida vastavust
käesolevale määrusele. Kavad hõlmavad asjaomase liikmesriigi kogu geograafilist
ala ja neid kohaldatakse kõigi lõike 2 kohaselt korraldatud jäätmesaadetiste
kontrollide suhtes, sh käitluskohtade ja ettevõtjate, maantee- ja
raudteetranspordi ning sadamasaadetiste kontrollimine. Need kavad hõlmavad järgmist:
(a)          
jäätmesaadetiste kontrolli strateegia ja eesmärgid,
viidates vajalikele inim-, finants- ja muudele ressursidele;
(b)         
mõjuhinnang konkreetsete jäätmevoogude ja
ebaseaduslike saadetiste allikate kohta, võttes arvesse luureandmeid, mis
pärinevad nt politseiuuringutest või kriminaaltegevuse analüüsimisest;
(c)          
prioriteedid ja nende valimise kirjeldus, võttes
arvesse strateegiaid, eesmärke ja riskihindamist;
(d)         
teave jäätmehoidlate, maantee- ja raudteetranspordi
ning sadamasaadetiste suhtes kavandatud kontrollide arvu ja tüübi kohta;
(e)          
ülesannete määramine kõigile jäätmesaadetiste
kontrolliga seotud asutustele;
(f)           
koostöövormid kontrolliga seotud asutuste vahel
ning
(g)          
kontrollijate koolitusvajadus jäätmekäitluse ja
jäätmesaadetistega seotud tehniliste ja õiguslike küsimuste alal ning
korrapäraste koolituskavade pakkumine.
Kavad vaadatakse üle ja vajaduse korral
ajakohastatakse vähemalt üks kord aastas. Ülevaatamise käigus hinnatakse, mil
määral on kavade eesmärgid ja muud elemendid rakendatud.
Pädev asutus teeb kavad avalikkusele
kättesaadavaks kooskõlas Euroopa Parlamendi ja nõukogu 28. jaanuari 2003. aasta
direktiiviga 2003/4/EÜ keskkonnateabele avaliku juurdepääsu kohta[15].”;
c) lisatakse lõiked
4a ja 4b:
„4a.   Selle kindlakstegemiseks, et saadetis ei
sisalda jäätmeid artikli 2 punkti 1 tähenduses, võib pädev asutus:
i)       kontrollida,
kas on ette nähtud saadetise asjakohane kaitse selle transpordi ning peale- ja
mahalaadimise käigus toimuda võivate kahjustuste eest, ja
ii)       nõuda
ebaseaduslikuna näiva jäätmesaadetise korral, et saadetise eest vastutav isik
esitaks arve ja lepingu koopia aine või objekti omandi müügi või üleandmise
kohta, milles on kinnitatud, et saadetis on ette nähtud korduskasutamiseks
artikli 2 punkti 36 tähenduses, ja tõendaks, et aine või objekt on täielikult kasutuskõlblik.
4b.    Selle kindlakstegemiseks, et saadetis on
määratud taaskasutamiseks kooskõlas artikliga 49, võib pädev asutus
ebaseaduslikuna näiva jäätmesaadetise korral nõuda, et saadetise eest vastutav
isik esitaks lepingu, tõendi või muu dokumendi, mille on allkirjastanud
taaskasutuskoht ja milles täpsustatakse sihtriigi taaskasutuskohas kohaldatavad
jäätmekäitlusmeetodid, tehnoloogia ja standardid.”
4) Artiklid 59
ja 59a asendatakse järgmiselt:
Artikkel 59
Delegeeritud
volituste rakendamine
1.     
Komisjonile antakse õigus võtta vastu delegeeritud
õigusakte käesolevas artiklis sätestatud tingimustel.
2.     
Artikli 26 lõikes 5 osutatud õigus võtta vastu
delegeeritud õigusakte antakse komisjonile määramata ajaks alates käesoleva
määruse jõustumise kuupäevast.
3.     
Euroopa Parlament ja nõukogu võivad artikli 26
lõikes 5 osutatud volituste delegeerimise igal ajal tagasi võtta. Tagasivõtmise
otsusega lõpetatakse otsuses nimetatud volituste delegeerimine. Otsus jõustub
järgmisel päeval pärast selle avaldamist Euroopa Liidu Teatajas või
otsuses nimetatud hilisemal kuupäeval. See ei mõjuta juba jõustunud
delegeeritud õigusaktide kehtivust.
4.     
Niipea kui komisjon on delegeeritud õigusakti vastu
võtnud, teeb ta selle samal ajal teatavaks Euroopa Parlamendile ja nõukogule.
5.     
Artikli 26 lõike 5 alusel vastu võetud delegeeritud
õigusakt jõustub üksnes juhul, kui Euroopa Parlament ega nõukogu ei ole kahe
kuu jooksul pärast õigusaktist teatavakstegemist Euroopa Parlamendile ja
nõukogule esitanud selle suhtes vastuväiteid või kui Euroopa Parlament ja
nõukogu on enne selle tähtaja möödumist komisjonile teatanud, et nad ei esita
vastuväiteid. Euroopa Parlamendi või nõukogu algatusel pikendatakse seda
tähtaega kahe kuu võrra.
Artikkel 59a
Komiteemenetlus
1. Komisjoni abistab direktiivi 2008/98/EÜ
artikliga 39 loodud komitee.
See komitee on komitee määruse (EL)
nr 182/2011 tähenduses.
2. Käesolevale lõikele viitamisel kohaldatakse
määruse (EL) nr 182/2011 artiklit 5.”
Artikkel 2
Käesolev määrus jõustub kahekümnendal päeval
pärast selle avaldamist Euroopa Liidu Teatajas. Määrust kohaldatakse
alates [1. jaanuarist xxxx või 1. juulist xxxx, olenevalt sellest, kumb on
varasem, eeldusel et kõnealune kuupäev on vähemalt kuus kuud käesoleva määruse
jõustumise kuupäevast hilisem].
Käesolev määrus on tervikuna siduv ja vahetult
kohaldatav kõikides liikmesriikides.
Brüssel,
Euroopa Parlamendi nimel                           Nõukogu
nimel
president                                                        eesistuja
[1]               Euroopa Parlamendi ja nõukogu määrus (EÜ)
nr 1013/2006, 14. juuni 2006, jäätmesaadetiste kohta (ELT L 190,
12.7.2006, lk 1).
[2]               Jäätmesaadetiste määruse artiklid 18 ja 49 ning VII
lisa. Vt ka komisjoni
määrus (EL) nr 674/2012, 23. juuli 2012, millega muudetakse määrust
(EÜ) nr 1418/2007, mis käsitleb teatavate jäätmete väljavedu
taaskasutamise eesmärgil teatavatesse OECD-välistesse riikidesse.
[3]               Segaolmejäätmed, mis on kogutud eramajapidamistest,
kaasa arvatud sealt, kus selline kogumine hõlmab teiste tootjate jäätmeid
(jäätmekanne 20 03 01), on allutatud samadele sätetele kui
kõrvaldamiseks ettenähtud jäätmed (jäätmesaadetiste määruse artikli 3 lõige 5).
Sisseveetavate põletuskäitistesse saadetavate jäätmesaadetiste suhtes, mis on
liigitatud taaskasutamiseks, kohaldatakse erieeskirju (direktiivi 2008/98/EÜ
(„jäätmete raamdirektiiv”) artikkel 16).
[4]               IMPELi
ühiskontrolli üksikasjaline aruanne on kättesaadav aadressil: http://impel.eu/wp-content/uploads/2012/01/IMPEL-TFS-EA-II-Project-_Final-report-adopted-v1-4.pdf.
[5]               Assessment
and guidance for the implementation of EU waste legislation in Member States (ELi jäätmeid käsitlevate
õigusaktide rakendamise hindamine ja juhised), BiPRO, 16. november 2011, http://ec.europa.eu/environment/waste/shipments/reports.htm.
[6]               Europoli
„EU organised crime assessment” (ELi organiseeritud kuritegevuse hinnang), 28.
aprill 2011, lk 30. https://www.europol.europa.eu/.
[7]               Uuring „Implementation of EU waste legislation for green
growth” (ELi jäätmeid käsitlevate õigusaktide rakendamine keskkonnahoidliku
majanduskasvu nimel), BioIntelligence Service, 2011, http://ec.europa.eu/environment/waste/studies/pdf/study%2012%20FINAL%20REPORT.pdf.
[8]               Sidusrühmadega konsulteerimine põhines osaliselt kahel
uuringul: „Inspection requirements for waste shipments” („Jäätmesaadetsite
kontrolli nõuded”), lõpparuanne, 12. august 2009, BioIntelligence http://ec.europa.eu/environment/waste/shipments/reports.htm,
ja „Environmental, social and economic impact assessment of possible
requirements and criteria for waste shipment inspections, controls and
on-the-spot-checks” („Jäätmesaadetiste kontrolli ja pistelise kontrollimise
võimalike nõuete ja kriteeriumide keskkonna-, sotsiaalse- ja majandusliku mõju
hinnang”), lõpparuanne, 4. juuni 2010, BioIntelligence SA, http://ec.europa.eu/environment/waste/shipments/reports.htm.
[9]               http://ec.europa.eu/environment/waste/shipments/news.htm. 
[10]             Vt ka komisjoni teatist VKEde peetud, ELi määrust
käsitlevate TOP-10 konsultatsioonide järelmeetmete kohta.
[11]             ELT C , , lk .
[12]             ELT C , , lk .
[13]             ELT L 190, 12.7.2006,
lk 1.
[14]             ELT L 312, 22.11.2008, lk 3.
[15]             ELT L 41, 14.2.2003,
lk 26.